Derde teregstelling in VSA loop skeefTeenstanders van die doodstraf in Amerika en Rudolph Wood op die inlasfoto Foto: AP ŉ Onafhanklike taakspan in Amerika sal die teregstelling van ŉ gevangene ondersoek wat byna twee uur lank geduur en 15 dosisse van ŉ relatief ongetoetsde dwelmmengsel vereis het. Die veroordeelde moordenaar Joseph Wood se teregstelling op 23 Julie het 117 minute lank geduur. Hy het glo na sy asem gesnak en gesnork. ŉ Teregstelling duur gewoonlik 10 minute lank. Wood (55) se prokureur het Vrydag ŉ verslag van 331 bladsye vrygestel wat hy van Arizona se departement van korrektiewe dienste ontvang het. Die departement het Wood se liggaam ná die prosedure ondersoek en gesê die hoeveelheid medikasie wat gebruik is, was ŉ oortreding van amptelike prosedures. “Die eksperimentele middel het nie gewerk soos dit veronderstel was om te werk nie,” het Dale Baich, vir Wood, gesê. “Dit het tot die langste teregstelling ooit gelei. Dit is hoekom die ondersoek deur ŉ onafhanklike nie-regeringsowerheid gedoen moet word.” Wood se teregstelling word deur plaaslike media as ‘n “marteling” beskryf. Dit is die derde teregstelling wat hierdie jaar skeefloop en langer as gewoonlik duur terwyl Amerika proefnemings doen met die dwelmmengsel nadat Europese vervaardigers die uitvoer van beproefde dwelmmiddels gestaak het. Dennis Mcguire se teregstelling in Ohio in Januarie het 26 minute lank geduur. Clayton Lockett se teregstelling in Oklahoma in April het 43 minute lank geduur. Agtien state in Amerika het reeds doodstraf afgeskaf, maar ander state, en die federale regering hou vol met die praktyk. Lees ook: “Mislukte, worstelende teregstelling”